กรณีศึกษา การย้ายเมืองหลวง ของอินโดนีเซีย
การย้ายเมืองหลวงของอินโดนีเซีย น่าสนใจอย่างไร ? ลงทุนแมนจะเล่าให้ฟัง
24 พ.ค. 2565

กรณีศึกษา การย้ายเมืองหลวง ของอินโดนีเซีย /โดย ลงทุนแมน
“จาการ์ตา” เมืองหลวงของอินโดนีเซีย เป็นหนึ่งในเมืองที่ประสบปัญหาน้ำท่วม 
ซึ่งส่งผลกระทบและสร้างความเสียหายทั้งในด้านสังคมและเศรษฐกิจ มาอย่างยาวนาน
จนรัฐบาลอินโดนีเซียจำเป็นต้องแก้ปัญหาด้วยการย้ายเมืองหลวงไปที่แห่งใหม่
แล้วการย้ายเมืองหลวงของอินโดนีเซีย น่าสนใจอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรามาดูความสำคัญของจาการ์ตา เมืองหลวงของอินโดนีเซียกันก่อน
รู้ไหมว่าจาการ์ตา ก่อตั้งขึ้นตั้งแต่ปี 1527 หรือราว 495 ปีที่แล้ว
จาการ์ตา ขึ้นชื่อว่าเป็นเมืองที่ใหญ่ที่สุดในเอเชียตะวันออกเฉียงใต้ 
ตั้งอยู่บนเกาะชวาฝั่งตะวันตกเฉียงเหนือ มีประชากรอาศัยอยู่ราว 11 ล้านคน
ปัจจุบัน จาการ์ตาถือเป็นเมืองศูนย์กลางทางด้านเศรษฐกิจ สังคม และการเมืองที่ทันสมัย 
แถมยังเป็นที่ตั้งของหน่วยงานราชการ และบริษัทเอกชนชั้นนำในประเทศอินโดนีเซีย เช่น
- ธนาคารกลางอินโดนีเซีย
- ตลาดหลักทรัพย์อินโดนีเซีย
- สำนักงานใหญ่ของบริษัทข้ามชาติขนาดใหญ่หลายแห่ง เช่น Unilever, Google และ Toyota
และหากเรามาดู GDP ของจาการ์ตานั้น มีมูลค่าสูงถึง 7 ล้านล้านบาท มากที่สุดในบรรดาเมืองทั้งหมดของอินโดนีเซีย อีกทั้งยังคิดเป็น 17% ของ GDP ของประเทศอินโดนีเซีย
บวกกับจาการ์ตายังเต็มไปด้วยสถานที่ท่องเที่ยว เมืองแห่งนี้จึงเรียกได้ว่าเพียบพร้อม เหมาะแก่การเป็นเมืองหลวงมากที่สุด
แต่ในอีกมุมหนึ่ง จาการ์ตาก็มีหลายเรื่องที่สร้างปัญหา ทั้งด้านสังคมและเศรษฐกิจ ให้แก่ประชากรที่อาศัยอยู่ในเมืองนี้มาเป็นเวลานานเช่นกัน
ยกตัวอย่างเช่น
 
- ปัญหาที่เกิดจากมลภาวะ 
จาการ์ตานั้น เป็นเมืองที่มีมลภาวะสูงมากที่สุดเมืองหนึ่งในโลก ทำให้คนเสียชีวิตก่อนวัยอันควร และก่อให้เกิดโรคได้อีกมากมาย
- ความแออัดของจำนวนประชากร 
ปัจจุบัน สัดส่วนความหนาแน่นของจำนวนประชากรที่อาศัยอยู่ในจาการ์ตา สูงถึง 16,500 คนต่อตารางกิโลเมตร มากกว่ากรุงเทพฯ ของประเทศไทยถึง 3 เท่า ซึ่งความแออัดของจำนวนประชากร นำไปสู่ปัญหาสังคม ปัญหาการจราจรติดขัด
แต่ปัญหาที่สำคัญ และเกิดขึ้นมาเป็นเวลานานกว่าหลายทศวรรษแล้ว โดยที่ผ่านมาก็ยังไม่มีรัฐบาลชุดใด สามารถแก้ปัญหานี้ให้หมดไปได้เสียที นั่นก็คือ “ปัญหาน้ำท่วม”
ที่เป็นแบบนั้นก็เพราะว่า พื้นที่ส่วนใหญ่ของจาการ์ตานั้น ตั้งอยู่ในที่ราบต่ำ 
โดยพื้นที่กว่า 40% ทางตอนเหนือของจาการ์ตา เป็นพื้นที่ที่อยู่ต่ำกว่าระดับน้ำทะเล
แม้ว่าจาการ์ตาจะเป็นเมืองหลวงและเป็นเมืองใหญ่ 
แต่ปัจจุบันประชากรจำนวนกว่า 7 ล้านคน หรือ 2 ใน 3 ของประชากรที่อาศัยอยู่ในจาการ์ตานั้น 
ยังคงต้องอาศัยแหล่งน้ำบาดาล เนื่องจากไม่สามารถเข้าถึงแหล่งน้ำประปาได้
พอเรื่องเป็นแบบนี้ จึงทำให้ในจาการ์ตามีการลักลอบขุดน้ำใต้ดิน ขึ้นมาใช้อย่างผิดกฎหมาย ในปริมาณที่มหาศาล จนนำไปสู่การเกิดแผ่นดินทรุดตัว
อ้างอิงข้อมูลจาก World Bank หรือธนาคารโลก ระบุว่าแผ่นดินที่จาการ์ตาทรุดตัวถึง 25 เซนติเมตรต่อปี กระทบไปยังอาคารบ้านเรือนหลายแห่ง ซึ่งเริ่มถูกปล่อยทิ้งให้รกร้าง เพราะต้องเผชิญกับปัญหาการทรุดตัวของพื้นดิน
เมื่อบวกกับระดับน้ำทะเลที่เพิ่มสูงขึ้นเรื่อย ๆ และทำเลที่ตั้งของจาการ์ตา ซึ่งตั้งอยู่ติดกับทะเลชวา 
ทำให้มีแม่น้ำไหลผ่านเมือง จาการ์ตาจึงประสบกับปัญหาน้ำท่วมเป็นประจำ
โดยมีการคาดการณ์กันว่า ถ้าการใช้น้ำบาดาลในจาการ์ตายังมีปริมาณมากต่อไป 
จะทำให้พื้นที่กว่า 95% ทางตอนเหนือของจาการ์ตา จมหายไปในทะเลภายในปี 2050
เพื่อรับมือกับปัญหาดังกล่าว ในปี 2019 รัฐบาลอินโดนีเซียจึงประกาศแผนที่จะย้ายเมืองหลวงออกมา
ซึ่งในตอนนั้น ยังไม่มีใครรู้ว่าเป็นที่ไหน
เหตุผลก็เพราะว่ารัฐบาลไม่ต้องการให้มีการเข้าไปเก็งกำไร ในราคาที่ดินที่จะปรับตัวสูงขึ้น
จนกระทั่งต้นปีนี้ ที่รัฐบาลได้ประกาศชื่อเมืองหลวงแห่งใหม่มีชื่อว่า “นูซันตารา”
โดยการย้ายเมืองหลวงนั้น จะเกิดขึ้นในปี 2024 
ภายใต้งบประมาณที่คาดว่าจะสูงถึง 1.1 ล้านล้านบาท
โดยอินโดนีเซียจะย้ายเมืองหลวงจากเกาะชวา ไปยังพื้นที่ชายฝั่งตะวันออกของเกาะบอร์เนียว เกาะที่ใหญ่ที่สุดเป็นอันดับ 3 ของโลก
ปัจจุบัน นูซันตารา มีประชากรเพียง 3.7 ล้านคน น้อยกว่าจาการ์ตา 3 เท่า 
แต่มีพื้นที่มากถึง 2,561 ตารางกิโลเมตร ใหญ่กว่าจาการ์ตาเกือบ 4 เท่า
 
ขณะเดียวกัน รัฐบาลอินโดนีเซียก็ยังได้วางแผนที่จะพัฒนานูซันตารา ให้กลายไปเป็นเมืองแห่งเทคโนโลยีสมัยใหม่ และมีความเป็นเมืองอัจฉริยะ ควบคู่ไปกับความเป็นมิตรต่อสิ่งแวดล้อม
ทั้งนี้ ก็ต้องบอกว่า อินโดนีเซียไม่ใช่ประเทศแรกที่ย้ายเมืองหลวง 
เพราะก่อนหน้านี้ ก็มีหลายประเทศที่เคยทำ เช่น
- มาเลเซีย ได้ย้ายเมืองหลวงจากกรุงกัวลาลัมเปอร์ ไปยังเมืองปูตราจายา เมื่อปี 2003 
เนื่องจากปัญหาความแออัด
- เมียนมา ได้ย้ายเมืองหลวงจากกรุงย่างกุ้ง ไปยังกรุงเนปยีดอ เมื่อปี 2006
เนื่องจากเหตุผลด้านยุทธศาสตร์การบริหารประเทศ
หันกลับมามองที่ประเทศไทย ซึ่งกรุงเทพฯ นั้นก็ถือเป็นอีกเมืองที่ประสบปัญหาความแออัด ความหนาแน่นของประชากร ปัญหามลพิษ รวมไปถึงปัญหาน้ำท่วม
จนสร้างความเสียหายอย่างมากต่อสังคมและเศรษฐกิจ โดยเฉพาะปัญหาน้ำท่วมนั้น เป็นปัญหาที่อยู่คู่กับคนกรุงเทพฯ มาทุกยุคทุกสมัย
ที่ผ่านมานั้น กรุงเทพฯ ก็ประสบปัญหาเรื่องของแผ่นดินทรุดตัว ประมาณ 1-2 เซนติเมตรต่อปี
จนทำให้กรุงเทพฯ กลายเป็นเมืองใหญ่อีกแห่ง ที่เสี่ยงต่อการจมทะเลภายในปี 2050 เช่นเดียวกัน
ดังนั้น คำถามที่น่าคิดต่อไปก็คือ ในอนาคต ประเทศไทยจะต้องย้ายเมืองหลวง เหมือนอินโดนีเซียหรือไม่
 
และหากเราจำเป็นต้องย้าย
จังหวัดไหนที่เราคิดว่าเหมาะสมที่สุด
สำหรับการเป็นเมืองหลวงแห่งใหม่ของประเทศไทย..
╔═══════════╗
หนังสือ BRANDING THE NATION หนังสือที่เล่าถึงการสร้างแบรนด์ของแต่ละประเทศที่ทำให้ แต่ละประเทศเป็นแบบทุกวันนี้
เช่น ทำไมเยอรมนีเป็นประเทศแห่งรถยนต์ ทำไมฝรั่งเศสเป็นประเทศแห่งแบรนด์หรู
สั่งซื้อเลยที่
Lazada : 
Shopee : 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-